Зэныбжьэгъугъэр токIуэ
Ветеранхэм я «Дружба» футбол клубыр илъэс 30 зэрырикъум теухуа зэIущIэ фокIадэм и 20-м Налшык къалэ и Сабий стадионым щекIуэкIащ. Абы хэтыну республикэм къэкIуащ Латвием и парламентым (сеймым) и командэмрэ Азербайджаным футболым и ветеранхэм я гуп къыхэхамрэ. ХьэщIэхэр кърагъэблэгъащ зэхьэзэхуэм и къызэгъэпэщакIуэхэмрэ КъБР-м и футболым и ветеранхэм я командэмрэ.
Топджэгум и пэ къихуэу, пщэдджыжьым, бысымхэри хьэщIэхэри ХьэтIохъущокъуэхэ я жыг хадэм щызэхуэсащ. КъБР-м спортымрэ туризмэмкIэ и министр АфIэунэ Аслъэн, цIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ министр Къумахуэ Мухьэдин, республикэм и спортсмен цIэрыIуэхэр ящIыгъуу, паркым и аллеехэм ящыщ зым я зэныбжьэгъугъэр нэхъри щIагъэбыдэу жыгейрэ клёну 200 щыхасащ.
— Ди унэжь дыщыIэм хуэдэщ, дыкъэзыухъуреихь щхъуантIагъэм, бысымхэм я гуапагъэмрэ гулъытэмрэ уетхьэкъу. ИпэжыпIэкIэ ди дежкIэ хабзэщ зэныбжьэгъугъэм и жыгхэр дгъэтIысыныр. Зэман гуэр дэкIауэ къытезгъазэу абыхэм зэрызаужьам сеплъыну фи лъахэ телъыджэм сыкъакIуэмэ, гуапэ сщыхъунущ, — жиIащ Латвием и лIыкIуэхэм я пашэ Болдышевич Карлс.
Жыгхэр хасэу, жьы къабзэкIэ ХьэтIохъущокъуэхэ я жыг хадэм щыбэуа, зыщызыплъыхьа хьэщIэхэмрэ бысымхэмрэ стадионым щызэхуэсыжри къапэщыт футбол зэIущIэхэм зыхуагъэхьэзыращ. Сыхьэт хуэдэ дэкIауэ, командэхэр топ джэгупIэм щиувыкIащ.
— «Дружба» футбол клубым и цIэм къыбжеIэ футболым и лъабжьэ нэхъыщхьэр зэныбжьэгъугъэр, спорт къарууфIэ теплъэр арауэ зэрыщытыр. Апхуэдэ зэпыщIэныгъэ дахэм нэхъри зиубгъумэ, нобэрей фи зэIущIэм дэтхэнэми ехъулIэныгъэ щызыIэрывгъэхьэмэ си гуапэщ, — яжриIащ абыхэм топджэгум кърихьэлIа КъБР-м и Правительствэм и унафэщIым и къуэдзэ Къуэдзокъуэ Мухьэмэд.
Министр АфIэунэ Аслъэн юбилей зэIущIэм къеблэгъа командэхэм фIыщIэ яхуищIащ, КъБР-м и Iэтащхьэ Къанокъуэ Арсен, УФ-м спортымкIэ и министр Мутко Виталий сымэ къабгъэдэкI хъуэхъухэм къеджащ.
Фигу къэдгъэкIыжынщи «Дружба» клубыр 1983 гъэм и бжьыхьэм футболым дихьэххэм къызэрагъэпэщауэ щытащ. Абы лъабжьэ хуэхъуащ «КъэббалъкъщIакхъуэпродукт» IуэхущIапIэм и лэжьакIуэхэр. Клубыр зэрыщыIэ лъэхъэнэм абы щыджэгуащ Къэбэрдей-Балъкъэрым и щэнхабзэ, экономикэ, нэгъуэщI IэнатIэ зэмылIэужьыгъуэхэм я лэжьакIуэ цIэрыIуэхэр. ИпэжыпIэкIэ футболист IэщIагъэр къыхэзыхахэр спортышхуэм къыхэкIыжа иужькIэ а командэм и топджэгу хъуащ. Абыхэм ящыщщ Заруцкий Александр, ГъуэплъащIэ Аслъэн, ЛIыхъугу Арсен сымэ, нэгъуэщIхэри.
«Дружба» командэр республикэ, урысейпсо, дунейпсо турнирхэм хэтащ. 2006 гъэ лъандэрэ илъэс къэс Урысейм и крайхэм, областхэм, республикэхэм, гъунэгъу къэралхэм я правительствэхэмрэ парламентхэмрэ я командэхэм я дунейпсо зэхьэзэхуэхэм хэтщ. Иджырей юбилей топджэгу турнирым хуэдэ илъэситху ипэкIэ клубыр илъэс 25-рэ щрикъум ирагъэкIуэкIауэ щытащ.
ЗэIущIэр къызэIуахри футбол спорт фащэ дахэхэмкIэ зэщыхуэпыкIа Латвием, Азербайджаным, Къэбэрдей-Балъкъэрым я командэхэр утыку къихьащ. Ахэр зыр адрейм дэджэгуну Iэмал иратат. Дэтхэнэми текIуэныгъэм хуэпабгъэу екIуу зыкъагъэлъэгъуащ. Апхуэдэу щыт пэтми, КъБР-м и футболым и ветеранхэм бжьыпэр яубыдащ. Зи махуэр зыгъэлъапIэ «Дружба 1» командэм етIуанэ увыпIэр къихьащ, Латвием и парламентархэм дыжьыныр ялъысащ.
Турнирым хэта футболистхэр дэрэжэгъуэ яIэу джэгукIэ дахэ къызэрагъэлъэгъуам, ипэжыпIэкIэ зэныбжьэгъугъэр зэрытекIуар къыхагъэщу зыр адрейм ехъуэхъуащ. Гуапагъэрэ гукъинэжкIэ гъэнщIауэ зэхьэзэхуэр иухащ.
УЭРДОКЪУЭ Женя.
Сурэтхэр МАМИЙ Руслан трихащ.
